Paarat

Tuu spiishi a paarat endemik tu Jumieka, amazona collaria nuo az Yelobil Paarat ahn amazona agilis dehn kaal Blakbil Paarat. Dehn fain aal uoba di ailant bot espeshal ina di laimtuon oplan. Dehn lib ina nes dehn bil ina huol ina chrii chonk ahn dehn lib muosli pahn fruut. Bes taim fi si dem a horli a maanin wen dehn lef dehn nes fi go luk fuud ar iivlin taim wen dem a flai bak uom.

Dehn pluumij muosli brait griin wid red, bluu ahn yela feda ina di wing ahn tiel, wid wahn likl waitish pach a dehn chruot. Dehn kloch ab tuu ar chrii bluuish-griinish heg.

Protekshan
Buot spiishi fain onggl a Jumieka ahn dehn rix extingshan ef di popyulieshan no protek. Di mien chretdem a laas a abitat chruu diifarisieshan, ahn puochin. Jumiekan laik fi kech dem sel dem az pet bot dehn protek bai laa aanda di Wail Laif Protekshan Ak. hEniwan fain gilti a dis ofens fies $100,000 fain ar 12 mont a prizn.

Azweli iliigal fi hexpuot demya paarat widoutn CITES pormit, faar intanashinal chried regyuliet aanda di hIndienja Spiishi (Protekshan, Kansavieshan ahn Regyulieshan a Chried) Ak, 2000. hEnwan fain gilti a chried widoutn pormit kyahn fies maximom fain a tuu milian dala ar impriznment no fi hexiid tuu ier ar buot fain ahn himpriznment.